Απόφαση της Επιτροπής

της 24ης Ιουλίου 2000

σχετικά με την αγορά από την Κοινότητα εμβολίων κατά του καταρροϊκού πυρετού του προβάτου για το απόθεμα επείγουσας ανάγκης

[κοινοποιηθείσα υπό τον αριθμό Ε(2000) 2209]

(2000/477/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ} αριθ. 1258/99(2), και ιδίως τα άρθρα 6 και 8,

Εκτιμώντας τα ακόλουθα:

(1) Ο καταρροϊκός πυρετός του προβάτου είναι ιογενής ασθένεια των μηρυκαστικών, της οποίας φορείς είναι τα αρθρόποδα και η οποία μπορεί να προκαλέσει σημαντικές οικονομικές απώλειες στην παραγωγή του ζωικού κεφαλαίου.

(2) Κατά τη διάρκεια του 1998 και του 1999. καταγράφηκαν εστίες του καταρροϊκού πυρετού του προβάτου στην Ελλάδα.

(3) Κατά το 1999, καταγράφηκαν εστίες του καταρροϊκού πυρετού του προβάτου στη Βουλγαρία και στην Τουρκία.

(4) Οι ορότυποι που αναφέρθηκαν από την Ελλάδα ήταν 4, 9 και 16.

(5) Κατά το 2000, αναφέρθηκαν εστίες του καταρροϊκού πυρετού του προβάτου στην Τυνησία.

(6) Ο ορότυπος 2 είναι εκείνος που παρουσιάστηκε στην Τυνησία.

(7) Η χρήση εμβολίου μπορεί να είναι ένα σημαντικό μέσο για την καταπολέμηση της διάδοσης του καταρροϊκού πυρετού του προβάτου.

(8) Δεν παρασκευάζεται κανένα εμβόλιο κατά του καταρροϊκού πυρετού του προβάτου από τις φαρμακευτικές βιομηχανίες που βρίσκονται στα κράτη μέλη.

(9) Το εργαστήριο Ondersteport στη Νότια Αφρική είναι το μόνο το οποίο μπορεί να παράγει ένα εξασθενισμένο εμβόλιο που περιέχει ιούς ορότυπους που υπάρχουν στην περιοχή της Μεσογείου.

(10) Όταν αποφασiζεται η διενέργεια εμβολιασμού, για να μην εισαχθούν νέοι ορότυποι σε ένα οικοσύστημα, κρίνεται σκόπιμο να χρησιμοποιείται, σε περιοχή που έχει μολυνθεί ή που κινδυνεύει να μολυνθεί, εμβόλιο που περιέχει ορότυπους οι οποίοι υπάρχουν ήδη ή απειλούν άμεσα την περιοχή και προς το σκοπό αυτό πρέπει να δημιουργηθεί τράπεζα τρισθενούς εμβολίου (4, 9, 16) για να αντιμετωπιστεί η επείγουσα κατάσταση που απειλεί τη νοτιοανατολική Ευρώπη.

(11) Είναι αναγκαία επίσης η δημιουργία τράπεζας μονοσθενούς εμβολίου (ορότυπος 2) για να αντιμετωπιστεί η απειλή στα νότια κράτη μέλη που οφείλεται στην κατάσταση η οποία επικρατεί στην Νότια Αφρική.

(12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Κοινότητα λαμβάνει τα κατάλληλα μέτρα για την αγορά 500000 δόσεων τρισθενούς εμβολίου κατά του καταρροϊκού πυρετού του προβάτου που περιέχει τους ορότυπους 4, 9 και 16 και 500000 δόσεων μονοσθενούς εμβολίου κατά του καταρροϊκού πυρετού του προβάτου (ορότυπος 2) για επείγουσα χρήση.

2. Στα μέτρα που αναφέρονται στην παράγραφο 1 περιλαμβάνεται η αποθεματοποίηση εμβολίων κατά τρόπο ώστε να μπορούν να αποσταλούν χωρίς καθυστέρηση στην καθορισμένη περιοχή για εμβολιασμό.

Άρθρο 2

Το ανώτατο κόστος των μέτρων πού αναφέρονται στο άρθρο 1 ανέρχεται σε 160000 ευρώ.

Άρθρο 3

1. Για την επίτευξη των στόχων των άρθρων 1 και 2 η Επιτροπή πρέπει να συνάψει συμβάσεις χωρίς καθυστέρηση με το εργαστήριο Ondersteport στη Νότια Αφρική.

2. Ο γενικός διευθυντής της γενικής διεύθυνσης για την υγεία και την προστασίά των καταναλωτών εξουσιοδοτείται να υπογράψει τις συμβάσεις εξ ονόματος της Επιτροπής.

Άρθρο 4

Η απόφαση 2000/292/ΕΚ της Επιτροπής(3) καταργείται.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 24 Ιουλίου 2000.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 160 της 26.6.1999, σ. 103.

(3) ΕΕ L 95 της 15.4.2000, σ. 39.